Man beseer toe hy in gat val, skokParamedici behandel Dinsdag die pasiënt. (Foto: Netcare 911) ŉ Man het ernstige brandwonde opgedoen toe hy Maandagnag in ŉ oop gat met gelaaide kragdrade in Sandton in Johannesburg geval het. Shawn Herbst, woordvoerder van Netcare 911, sê in ŉ verklaring paramedici is Dinsdag omstreeks 06:08 na die toneel in Woodmeadweg ontbied. Die man het na bewering deur die loop van die aand in die gat beland waar hy deur die kragdrade geskok is. Volgens Herbst het die man ernstige brandwonde aan sy linkerbeen en regterarm opgedoen. Die man is op die toneel gestabiliseer voordat reddingsdiensbeamptes hom uit die gat gehaal het. Die man is daarna na ŉ hospitaal gehaas vir verdere mediese behandeling.